“O‘zbekneftgaz” rahbari Chinoz neft bazasidagi yong‘in nega 8 soat davom etganiga izoh berdi

“O‘zbekneftgaz” boshqaruvi raisi Mehriddin Abdullayev Chinoz neft bazasidagi yong‘in nega 8 soat davom etgani bo‘yicha berilgan savolga javob berdi. Bu haqda “Uzreport TV” telekanali ma’lum qildi.
“Chinozdagi yong‘in mehnat xavfsizligiga rioya etilmagani uchun sodir bo‘ldi. Yongan idishda yuz tonnaga yaqin mahsulot bo‘lgan.
Biz yongan mahsulotni o‘chirishga emas, uning atrofidagi idishlarni qo‘riqlashga harakat qildik. Chunki bazada 40 ming tonnagacha mahsulot bor edi, yonayotgan mahsulotni boshqasiga ko‘chirib o‘tkazishning imkoni yo‘q edi.
O‘t o‘chiruvchilar o‘t o‘chirish bilan emas, atrofidagi idishlarni qo‘riqlagani uchun ham yong‘in 8 soatga cho‘zilib ketgan.
Yong‘inda 6 kishi jarohat olgan edi. Ularning hammasining ahvoli yaxshi, uyida davolanyapti”, – deydi Mehriddin Abdullayev.

Eslatib o‘tamiz, 26-noyabr kuni Toshkent viloyatining Chinoz tumanidagi “Paxta Neftbazasi”da 5 ming tonna sig‘imli yoqilg‘i sisternasi yonib ketdi. Voqea joyiga FVVning 35 ta maxsus texnikasi hamda 130 nafar xodimi jalb etilgan edi.